KISKŐRÖS VÁROS POLGÁRMESTERE


ELŐTERJESZTÉS
(a Képviselő-testület 2015. május 27 –i ülésére)

A Képviselő-testület 2015. március 25.-i ülésén a 25/2015. számú Képviselő-testületi határozatával döntött arról, hogy a Kiskőrösi Önkormányzat Kommunális Szolgáltató és Korlátolt Felelősségű Társaságból kiválik a KŐRÖSSZOLG Kiskőrösi Önkormányzat Településüzemeltetési Szolgáltató Közhasznú Nonprofit Korlátolt Felelősségű Társaság (továbbiakban: KÖRÖSSZOLG KFT.). Az átalakulás időpontjának 2015. július 1. napját határozta meg. A Társaság az alapító okiratában, valamint a közszolgáltatási szerződésben meghatározott tevékenységeit 2015. július 1. napjával megkezdheti.
A fentiekre való tekintettel Kiskőrös Város Önkormányzata az intézményüzemeltetési feladatainak egy részét 2015. július 1. napjától átadja a KŐRÖSSZOLG KFT.-nek. Az intézményüzemeltetési feladatok átadásával egy időben létszámcsökkentést és a munkakörök megszüntetését kell végrehajtani a következő intézményeknél.
A Kiskőrösi Sportigazgatóságnál 1 fő 8 órás gazdasági ügyintéző, 1 fő 4 órás gazdasági ügyintéző, 1 fő 8 órás részlegvezető, 1 fő 8 órás vízvezeték-szerelő, 1 fő 8 órás ács, 4 fő 8 órás és 1 fő 4 órás fűtő-karbantartó, 9 fő 8 órás és 1 fő 4 órás takarító, 1 fő 8 órás és 1 fő 6 órás konyhalány és 2 fő 8 órás pályamunkás álláshely megszüntetésre kerülne, így a Kiskőrösi Sportigazgatóság engedélyezett létszáma 29 főről, 2 főre csökken. A Petőfi Szülőház és Emlékmúzeum esetében 1 fő 8 órás takarító álláshely megszüntetésére kerül sor, az engedélyezett létszám 6 főről 5 főre csökken. A Petőfi Sándor Városi Könyvtárnál 1 fő 8 órás takarító munkakör kerülne megszüntetésre, ezért a továbbiakban az engedélyezett létszám 6 fő.
Az 1992. évi XXXIII. törvény a közalkalmazottak jogállásáról (továbbiakban: Kjt.) 25/A. § (1) bekezdése értelmében, ha a munkáltató személye azért változik meg, mert az alapító vagy a munkáltató döntése alapján a munkáltató egésze vagy egy része (szervezeti egysége, anyagi és nem anyagi erőforrásainak vagy feladat- és hatáskörének meghatározott csoportja) az Mt. hatálya alá tartozó munkáltató számára kerül átadásra, a munkáltató átadásra kerülő szervezete vagy tevékenysége keretében foglalkoztatott közalkalmazott közalkalmazotti jogviszonya az átadás időpontjában megszűnik.
Kiskőrös Város Önkormányzata a létszámcsökkentésben érintett munkavállalók továbbfoglalkoztatását a tulajdonában lévő KŐRÖSSZOLG KFT.-nél, valamint 1 fő 8 órás gazdasági ügyintéző esetében a Polgármesteri Hivatalnál biztosítja tovább.
A fentiek alapján javaslom, hogy a Képviselő-testület a határozat-tervezetben foglaltak szerint döntsön. 


Kiskőrös, 2015. május 18.


                                                                                       				 Domonyi László sk.
                                                                                           			    polgármester


HATÁROZAT-TERVEZET


A Képviselő-testület
1. egyetért azzal, hogy 2015. július 1. napjával a  Kiskőrösi Sportigazgatóságnál 1 fő 8 órás gazdasági ügyintéző, 1 fő 4 órás gazdasági ügyintéző, 1 fő 8 órás részlegvezető, 1 fő 8 órás vízvezeték-szerelő, 1 fő 8 órás ács, 4 fő 8 órás és 1 fő 4 órás fűtő-karbantartó, 9 fő 8 órás és 1 fő 4 órás takarító, 1 fő 8 órás és 1 fő 6 órás konyhalány és 2 fő 8 órás pályamunkás munkakör megszüntetésre kerüljön és a Kiskőrösi Sportigazgatóság engedélyezett létszáma 2015. július 1. napjától 2 főre csökkenjen,
2. egyetért azzal, hogy a Petőfi Szülőház és Emlékmúzeumnál 1 fő 8 órás takarító munkakör megszüntetésre kerüljön és az engedélyezett létszám 2015. július 1. napjától 5 fő csökkenjen,
3. egyetért azzal, hogy a Petőfi Sándor Városi Könyvtárnál 1 fő takarító munkakör megszüntetésre kerüljön és az engedélyezett létszám 2015. július 1. napjától 6 főre csökkenjen.
4. A létszámcsökkentés végrehajtása érdekében a Képviselő-testület felkéri a polgármestert, hogy a költségvetési rendelet módosítását az 1-3. pontokban meghatározott határidő figyelembevételével terjessze elő, az érintett intézmény vezetője pedig gondoskodjon a létszámcsökkentésből adódó munkáltatói és intézményátszervezési feladatok végrehajtásáról.
5. A Képviselő-testület felkéri a polgármestert, hogy az önkormányzat költségvetési rendeletének módosítását a fentieknek megfelelően nyújtsa be.

Határidő: 	azonnal
Felelős: 	polgármester, intézményvezetők

